《遇旅鹤》
唐代·孙昌胤

灵鹤产绝境，昂昂无与俦。群飞沧海曙，一叫云山秋。

野性方自得，人寰何所求。时因戏祥风，偶尔来中州。

中州帝王宅，园沼深且幽。希君惠稻粱，欲并离丹丘。

不然奋飞去，将适汗漫游。肯作池上鹜，年年空沉浮。

作者简介：生卒年不详。胤，一作允，一作裔，皆后人避讳改。玄宗天宝中登进士第。德宗贞元六年(790)任秘书少监，其后行迹不详。事迹散见柳宗元《与韦中立书》、《旧唐书·赵宗儒传》、《唐诗纪事》卷四六。《全唐诗》存诗4首。